**Písomná informácia pre používateľa**

**Mucoplant masť pri prechladnutí**

**masť**

silica eukalyptu, silica borovice lesnej, racemický gáfor

**Pozorne si prečítajte celú písomnú informáciu predtým, ako začnete používať tento liek, pretože**

**obsahuje pre vás dôležité informácie.**

Vždy používajte tento liek presne tak, ako je to uvedené v tejto informácii alebo ako vám povedal

váš lekár alebo lekárnik.

1. Túto písomnú informáciu si uschovajte. Možno bude potrebné, aby ste si ju znovu prečítali.
2. Ak potrebujete ďalšie informácie alebo radu, obráťte sa na svojho lekárnika.
3. Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
4. Ak sa do 3 - 5 dní nebudete cítiť lepšie alebo sa budete cítiť horšie, musíte sa obrátiť na lekára.

**V tejto písomnej informácii sa dozviete**:

1. Čo je Mucoplant masť pri prechladnutí a na čo sa používa

2. Čo potrebujete vedieť predtým, ako použijete Mucoplant masť pri prechladnutí

3. Ako používať Mucoplant masť pri prechladnutí

4. Možné vedľajšie účinky

5. Ako uchovávať Mucoplant masť pri prechladnutí

6. Obsah balenia a ďalšie informácie

**1. Čo je Mucoplant masť pri prechladnutí a na čo sa používa**

Mucoplant masť pri prechladnutí obsahuje účinné látky silicu eukalyptu, silicu borovice lesnej a racemický gáfor a je to masť určená na natieranie a na inhaláciu pri kašli a bronchitíde (zápale priedušiek). Používa sa na zlepšenie zdravotného stavu pri prechladnutí a kašli.

**2. Čo potrebujete vedieť predtým, ako použijete Mucoplant masť pri prechladnutí**

**Nepoužívajte Mucoplant masť pri prechladnutí**

1. ak ste alergický na silicu eukalyptu, silicu borovice lesnej, racemický gáfor alebo na ktorúkoľvek z ďalších zložiek tohto lieku (uvedených v časti 6).
2. u detí vo veku do 2,5 roka z dôvodu, že existuje riziko, že gáfor a 1,8-cineol, ktorý prípravok obsahuje, podobne ako iné éterické oleje, môžu vyvolať laryngospazmus (kŕč hrtana).
3. pri astme, čiernom kašli, pseudokrupe a iných ochoreniach dýchacieho traktu, ktoré môžu vyvolať alergickú reakciu dýchacích ciest.
4. deti s anamnézou záchvatov (febrilné alebo iné)
5. neinhalujte pri stavoch akútnych zápalových infekcií dýchacích ciest a akútnom zápale pľúc.

**Upozornenia a opatrenia**

Predtým, ako začnete používať Mucoplant masť pri prechladnutí, obráťte sa na svojho lekára alebo lekárnika.

Gáfor a 1,8-cineol môžu zapríčiniť zúženie hrtana spojené so závažnou dýchavičnosťou až útlmom dýchania u dojčiat a detí do veku 2,5 roka.

Mucoplant masť pri prechladnutí sa nesmie nanášať na sliznice vrátane nosovej sliznice a na oblasť pokožky okolo očí. Nemá sa nanášať na tvár. Po použití je potrebné dôkladne si umyť ruky. Používať iba na neporušenú zdravú pokožku.

Mucoplant masť pri prechladnutí sa má používať iba na vonkajšie použitie a na inhaláciu.

Neaplikujte na pokožku pri chorobách u detí, ktoré sa prejavujú výsevom (vyrážkou). Nenatierajte na poškodenú alebo popálenú pokožku.

**Deti**

Nepoužívajte Mucoplant masť pri prechladnutí na liečbu detí vo veku do 2,5 roka.

Použitie na pokožku sa neodporúča u detí vo veku 2,5 až 4 roky.

Použitie na inhaláciu sa neodporúča u detí vo veku do 6 rokov.

Deti vo veku od 6 rokov (deti školského veku) majú inhalovať liek pod dohľadom dospelého.

**Iné lieky a Mucoplant masť pri prechladnutí**

Ak teraz používate alebo ste v poslednom čase používali, či práve budete používať ďalšie lieky, povedzte to svojmu lekárovi alebo lekárnikovi.

Eukalyptová silica spôsobuje indukciu enzýmov v pečeni. Účinok iných liekov, napríklad aminopyrínu, amfetamínu a fenobarbitalu sa môže znížiť. Toto riziko nemožno vylúčiť ani pri vonkajšom použití, ak sa liek aplikuje na veľkú plochu pokožky alebo sa používa dlhodobo.

**Tehotenstvo, dojčenie a plodnosť**

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete používať tento liek.

Mucoplant masť pri prechladnutí sa nemá používať počas tehotenstva a pri dojčení.

**Vedenie vozidiel a obsluha strojov**

Liek nemá žiadny alebo má zanedbateľný vplyv na schopnosť viesť vozidlá a obsluhovať stroje.

**3. Ako používať Mucoplant masť pri prechladnutí**

Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik*.* Ak si nie ste niečím istý, overte si to u svojho lekára alebo lekárnika*.*

Odporúčané dávky:

*Vonkajšie použitie (Dospelí, dospievajúci a deti od 4 rokov):*

Ak lekár nepredpíše inak, masť sa nanáša na prsia a chrbát 2-3 krát denne a pred spaním. Natreté miesta udržiavať v teple flanelom alebo vlnenou šatkou, prípadne teplým oblečením. Nenatierať na sliznice a oblasť okolo očí, po použití si dôkladne umyť ruky (pozri časť „Upozornenia a opatrenia“).

*Na inhaláciu (Dospelí, dospievajúci a deti od 6 rokov):*

Rozpustiť 2 čajové lyžičky masti v pol až jednom litri horúcej ale nie vriacej vody. Hlavu prikryť uterákom a inhalovať 5 – 10 minút. Pri použití inhalačného prístroja postupujte podľa návodu k tomuto prístroju.

**Použitie u detí**

Použitie na pokožku sa neodporúča u detí vo veku 2,5 až 4 roky.

Použitie na inhaláciu sa neodporúča u detí do veku 6 rokov.

Mucoplant masť pri prechladnutí sa nesmie používať u detí vo veku do 2,5 roka.

Zabezpečte aby sa deti nedotýkali pokožky ošetrenej masťou a tiež dozor dospelej osoby počas inhalácie.

Ak príznaky pretrvávajú počas 3-5 dní, v prípade dýchavičnosti, bolesti hlavy, horúčky, puriformného (krvavého) spúta alebo nosovej sekrécie, prosím kontaktujte lekára.

**Ak použijete viac Mucoplantu masti pri prechladnutí, ako máte**

V prípade náhodného požitia Mucoplantu masti pri prechladnutí dieťaťom, je potrebné poradiť sa bezodkladne s lekárom, ktorý môže poskytnúť potrebnú liečbu. Nesnažte sa vyvolať zvracanie.

**Ak zabudnete použiť Mucoplant masť pri prechladnutí**

Nepoužívajte dvojnásobnú dávku, aby ste nahradili vynechanú dávku.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára, lekárnika alebo zdravotnej sestry.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Neznáme (z dostupných údajov):

1. Halucinácie.
2. Vonkajšie použitie na veľkej ploche pokožky može vyvolať toxické prejavy ako nefrotoxicita (poškodenie obličiek) alebo poškodenie centrálnej nervovej sústavy (okamžite po použití gáfru).
3. Stridor (zvuk pri dýchaní spôsobený zúžením dýchacích ciest), sťažené dýchanie a dýchavičnosť. Môže nastať bronchospazmus (zúženie priedušiek), po ktorom nasleduje stav podobný astme až reflexná zástava dychu.
4. Kontaktná dermatitída a iné formy precitlivenosti pokožky.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať Mucoplant masť pri prechladnutí**

Tento liek uchovávajte mimo dohľadu a dosahu detí.

Nepoužívajte tento liek po dátume exspirácie, ktorý je uvedený na liekovke a na škatuli po označení „EXP:”. Dátum exspirácie sa vzťahuje na posledný deň v danom mesiaci.

Uchovávajte pri teplote do 25°C.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

**6. Obsah balenia a ďalšie informácie**

**Čo Mucoplant masť pri prechladnutí obsahuje**

- Liečivá sú: silica eukalyptu, silica borovice lesnej, racemický gáfor.

- Ďalšie zložky sú: čistený kukuricový olej, žltý vosk a tuhý tuk.

**Ako vyzerá Mucoplant masť pri prechladnutí a obsah balenia**

Masť bledožltej farby.

Papierová škatuľa obsahujúca sklenenú širokohrdlú liekovku hnedej farby (typ III) s PP vrchnákom

so závitom a písomnú informáciu pre používateľa.

Veľkosti balenia: 20 g, 50 g, 100 g.

Na trh nemusia byť uvedené všetky veľkosti balenia.

**Držiteľ rozhodnutia o registrácii a výrobca**

Dr. Theiss Naturwaren GmbH

Michelinstrasse 10

66424 Homburg

Nemecko

**Táto písomná informácia bola naposledy aktualizovaná v máji 2020.**